แรงซื้อสถาบัน – กลุ่มพลังงาน หนุน SET ปิดเช้าเหลือลบ 0.62 จุด แนะจับตาประกาศงบโค้งสุดท้าย
SET ปิดเช้าลบ 0.62 จุด แกว่งไซด์เวย์รับแรงซื้อสถาบัน – กลุ่มพลังงานหนุน แนะติดตามประกาศงบช่วงโค้งสุดท้าย บ่ายนี้ตลาดฯคงแกว่งต่อไป ให้มีแนวรับ 1,530 แนวต้าน 1,540 - 1,545 จุด
13 ส.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้แกว่งไซด์เวย์ ส่วนใหญ่ปรับขึ้นสวนทางตลาดหุ้นภูมิภาคเอเชียเคลื่อนไหวลบเล็กน้อยราว 0.50% คาดว่าจะเป็นแรงซื้อจากนักลงทุนสถาบัน ขณะที่ต่างชาติคงไม่เข้าซื้อหลังเงินบาทยังอ่อนค่า โดยวันนี้หุ้นกลุ่มพลังงานปรับตัวขึ้นมาได้แต่ไม่มาก เนื่องจากจำนวนผู้ติดเชื้อโควิด-19 ในประเทศยังพุ่งขึ้น และคาดว่าสัปดาห์หน้าก็คงจะขยายล็อกดาวน์ออกไปถึงปลายเดือน ส.ค.
อย่างไรก็ดียังต้องติดตามการทยอยประกาศผลประกอบการของบริษัทจดทะเบียนในช่วงโค้งสุดท้าย และตัวเลขผลิตภัณฑ์มวลรวมภายในประเทศ (GDP) ของไทยในไตรมาส 2/2564 และญี่ปุ่นในสัปดาห์หน้า รวมถึงคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 27 – 28 ก.ค.ในสัปดาห์หน้าเช่นกัน
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ โดยมีแนวรับ 1,530 จุด ส่วนแนวต้าน 1,540 – 1,545 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,697.39 ล้านบาท ปิดที่ 34.75 บาท เพิ่มขึ้น 0.25 บาท
GULF มูลค่าการซื้อขาย 1,362.81 ล้านบาท ปิดที่ 38.00 บาท เพิ่มขึ้น 0.25 บาท
INTUCH มูลค่าการซื้อขาย 1,282.87 ล้านบาท ปิดที่ 73.00 บาท ราคาไม่เปลี่ยนแปลง
KBANK มูลค่าการซื้อขาย 1,270.01 ล้านบาท ปิดที่ 103.50 บาท ลดลง 1.50 บาท
PSL มูลค่าการซื้อขาย 1,247.57 ล้านบาท ปิดที่ 24.60 บาท เพิ่มขึ้น 1.60 บาท
 